32004R0455
L 074/11
JURNALUL OFÍCIAL AL UNIUNII EUROPENE
REGULAMENTUL (CE) NR. 455/2004 AL COMISIEI
din 11 martie 2004
de modificare a Regulamentului (CE) nr. 466/2001 în ceea ce privește patulina
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) al Consiliului nr. 315/93 din 8 februarie 1993 de stabilire a procedurilor comunitare privind contaminanții din produsele alimentare (1), în special articolul 2 alineatul (3),
întrucât:
(1)
Regulamentul (CE) nr. 466/2001 al Comisiei (2) stabilește nivelurile maxime pentru anumiți contaminanți din produsele alimentare. Printre altele, au fost stabilite niveluri maxime pentru patulină.
(2)
A fost stabilit un nivel maxim de 10,0 μg/kg pentru sucul de mere și produsele din bucăți de mere, inclusiv compotul de mere și piureul de mere, destinate sugarilor și copiilor mici, precum și pentru alte alimente pentru copii, cu condiția validării unei metode de analiză printr-un test circular internațional realizat în colaborare înainte de 1 noiembrie 2003, prin care să se demonstreze că nivelul de 10 μg/kg de patulină poate fi determinat în mod fiabil. În cazul în care, până la 1 noiembrie 2003, nu se putea demonstra că nivelul de 10 μg/kg de patulină poate fi determinat în mod fiabil, urma să se aplice nivelul de 25 μg/kg.
(3)
A fost organizat un test în colaborare pentru a se demonstra că nivelul de 10 μg/kg poate fi determinat în mod fiabil. La 27 octombrie 2003, a fost prezentat un raport conform căruia există o metodă prin care se pot determina în mod fiabil niveluri de patulină mai mici sau egale cu 10 μg/kg în suc de mere limpede și piure de fructe.
(4)
Este necesar să se adopte dispoziții tranzitorii pentru produsele fabricate și introduse pe piață înainte de data aplicării.
(5)
Prin urmare, Regulamentul (CE) nr. 466/2001 ar trebui modificat în consecință.
(6)
Măsurile prevăzute de prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Regulamentul (CE) nr. 466/2001 se modifică după cum urmează:
1.
La articolul 7, se adaugă următorul alineat:
„Nivelurile maxime prevăzute la punctul 2.3 Patulină din secțiunea 2 (Micotoxine) din anexa I nu se aplică produselor care au fost introduse legal pe piața comunitară înainte de 1 noiembrie 2003. Sarcina de a proba data introducerii acestor produse pe piață îi revine operatorului din sectorul alimentar.”
2.
Nota de subsol 4 de la punctul 2.3 Patulină din secțiunea 2 (Micotoxine) din anexa I se elimină.
3.
A doua liniuță de la punctul 2.3.4 din secțiunea 2 (Micotoxine) din anexa I se interpretează după cum urmează:
„-
alte alimente pentru copii, altele decât preparatele pe bază de cereale4”.
4.
Nota de subsol 5 de la punctul 2.3 Patulină din secțiunea 2 (Micotoxine) din anexa I devine nota de subsol 4, cu următorul text:
„(4)
Alimente pentru copii, altele decât preparatele pe bază de cereale, astfel cum sunt definite de Directiva 96/5/CE a Comisiei din 16 februarie 1996 privind preparatele pe bază de cereale și alimentele pentru copii destinate sugarilor și copiilor de vârstă mică (JO L 49, 28.2.1996, p. 17), astfel cum a fost modificată ultima dată prin Directiva 2003/13/CE (JO L 41, 14.2.2003, p. 33)”.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 11 martie 2004.